অঞ্জন বন্দ্যোপাধ্যায় বলেন, ‘আরব বসন্তের’ কথা আমরা সবাই কম-বেশি শুনেছি। ২০১০ সালে এ বসন্ত হানা দিয়েছিল উত্তর আফ্রিকায়, মধ্য এশিয়ায়, পশ্চিম এশিয়ায়। একের পর এক রাষ্ট্রে স্বৈরাচারী, অগণতান্ত্রিক বা ছদ্ম গণতান্ত্রিক সরকারকে ছুড়ে ফেলেছিল সে বসন্ত। যেন এক তুফানে সওয়ার হয়ে বদলের ঋতু হানা দিয়েছিল এই আরব্য প্রান্তে। তিউনিশিয়া, মিশর, লিবিয়া একের পর এক দেশে জন আন্দোলনের তথা গণবিক্ষোভের প্রবল ঢেউ আছড়ে পড়েছিল। বদলে গিয়েছিল দেশগুলির শাসন কাঠামো, বদলে গিয়েছিল শাসকও। দশকের পর দশক ধরে স্বৈরাচারের গুমোটে হাঁসফাঁস করতে থাকা রাষ্ট্রগুলোয় চারিয়ে গিয়েছিল খোলা হাওয়া। তাই গোটা বিশ্ব বলেছিল বসন্ত এসেছে ওখানে, আরব বসন্ত।